ประกาศคณะกรรมการคุ้มครองข้อมูลเครดิต เรื่อง อายุของข้อมูลในการประมวลผลของบริษัทข้อมูลเครดิต

ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
อายุของข้อมูลในการประมวลผลของบริษัทข้อมูลเครดิต
 

อาศัยอำนาจตามความในมาตรา ๑๓
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการคุ้มครองข้อมูลเครดิตออกประกาศไว้
ดังต่อไปนี้

ข้อ ๑ ให้ยกเลิกประกาศคณะกรรมการคุ้มครองข้อมูลเครดิต
เรื่อง ห้ามประมวลผลข้อมูลที่มีอายุข้อมูลเกินกว่าที่กำหนด ลงวันที่ ๑๑ มกราคม
พ.ศ. ๒๕๔๙

ข้อ ๒ เว้นแต่ประกาศนี้จะกำหนดไว้เป็นอย่างอื่น
ให้บริษัทข้อมูลเครดิต ผู้ควบคุมข้อมูล
หรือผู้ประมวลผลข้อมูลดำเนินการประมวลผลข้อมูลเครดิตของลูกค้าที่สมาชิกส่งและรายงานให้แก่บริษัทข้อมูลเครดิต
โดยข้อมูลนั้นต้องมีอายุไม่เกินห้าปีนับแต่วันที่บริษัทข้อมูลเครดิตได้รับการส่งและรายงานข้อมูลจากสมาชิก
เว้นแต่ข้อมูลที่เป็นสินเชื่อส่วนบุคคลหรือสินเชื่อบัตรเครดิตให้มีอายุไม่เกินสามปี

ข้อ ๓ ในกรณีที่มีการผิดนัดชำระหนี้
ข้อมูลเครดิตของลูกค้ารวมทั้งวันเดือนปีที่เริ่มผิดนัดชำระหนี้
ให้มีอายุของข้อมูลสิ้นสุดเมื่อหนี้นั้นระงับหรือมีการชำระหนี้เสร็จสิ้น
แต่ต้องไม่เกินห้าปีนับแต่วันที่บริษัทข้อมูลเครดิตได้รับการส่งและรายงานจากสมาชิก
เว้นแต่ข้อมูลที่เป็นสินเชื่อส่วนบุคคลหรือสินเชื่อบัตรเครดิต ให้มีอายุไม่เกินสามปี

ข้อ ๔ ในกรณีที่เจ้าของข้อมูลเครดิตเป็นบุคคลล้มละลายตามคำพิพากษาของศาลให้ข้อมูลมีอายุไม่เกินสามปีนับแต่วันที่บริษัทข้อมูลเครดิตได้รับการส่งและรายงานจากสมาชิกและหากบุคคลดังกล่าวได้รับการปลดจากล้มละลาย
ให้ข้อมูลดังกล่าวมีอายุอีกไม่เกินห้าปีนับแต่วันที่ได้รับการปลดจากล้มละลาย

ข้อ ๕ ข้อมูลบุคคลล้มละลายตามคำพิพากษาของศาล
ซึ่งบริษัทข้อมูลเครดิตจัดเก็บจากกรมบังคับคดี กระทรวงยุติธรรม
ให้มีอายุไม่เกินห้าปีนับแต่วันที่ศาลมีคำพิพากษาให้เป็นบุคคลล้มละลาย

ข้อ ๖[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๓๐ กันยายน พ.ศ. ๒๕๕๓
ธาริษา
วัฒนเกส
ประธานคณะกรรมการคุ้มครองข้อมูลเครดิต














ปริยานุช/ผู้จัดทำ
๑๑
ตุลาคม ๒๕๕๓

นันท์นภัสร์/ตรวจ
๑๑
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๑๘ ง/หน้า ๗/๖ ตุลาคม ๒๕๕๓